Projektas


LAZDIJŲ RAJONO SAVIVALDYBĖS TARYBA

SPRENDIMAS
DĖL POŽEMINIO VANDENS GAVYBOS GRĘŽINIŲ ĮRENGIMO IŠLAIDŲ LAZDIJŲ RAJONO SAVIVALDYBĖJE DALINIO KOMPENSAVIMO TVARKOS APRAŠO PATVIRTINIMO

2026 m. liepos 13 d. Nr. 34-1065
Lazdijai

Vadovaudamasi Lietuvos Respublikos vietos savivaldos įstatymo 6 straipsnio 30 punktu, 15 straipsnio 4 dalimi ir 65 straipsnio 3 dalimi, Lietuvos Respublikos geriamojo vandens tiekimo ir nuotekų tvarkymo įstatymo 12 straipsnio 2 dalimi, Lazdijų rajono savivaldybės 2021–2027 metų strateginio plėtros plano,  patvirtinto Lazdijų rajono savivaldybės tarybos 2020 m. gruodžio 18 d. sprendimu Nr. 5TS-581 „Dėl Lazdijų rajono savivaldybės 2021-2027 metų strateginio plėtros plano patvirtinimo, 1.4 tikslo „Plėtoti patrauklią viešąją infrastruktūrą ir gyvenamąją aplinką“ 1.4.2. uždavinio „Inžinerinės infrastruktūros modernizavimas ir plėtra“ 1.4.2.3. priemone „Modelio sukūrimas valymo įrenginių įsigijimui ir gręžinių įrengimui namų ūkiuose dalinai finansuoti“, Lazdijų rajono savivaldybės taryba nusprendžia:
1. Patvirtinti Požeminio vandens gavybos gręžinių įrengimo išlaidų Lazdijų rajono savivaldybėje dalinio kompensavimo tvarkos aprašą (pridedama).
2. Nustatyti, kad šis sprendimas įsigalioja 2026 m. rugpjūčio 1 d.

Savivaldybės merė	Ausma Miškinienė

Jurgita Mankienė, mob. +370 693 04321

PATVIRTINTA
Lazdijų rajono savivaldybės tarybos
2026 m.                      d. sprendimu Nr. 

POŽEMINIO VANDENS GAVYBOS GRĘŽINIŲ ĮRENGIMO IŠLAIDŲ LAZDIJŲ RAJONO SAVIVALDYBĖJE DALINIO KOMPENSAVIMO TVARKOS APRAŠAS

I SKYRIUS
BENDROSIOS NUOSTATOS

1. Požeminio vandens gavybos gręžinio įrengimo išlaidų Lazdijų rajono savivaldybėje dalinio kompensavimo tvarkos aprašas (toliau – Aprašas) reglamentuoja gyventojų paraiškų teikimo, vertinimo, lėšų skyrimo tvarką Lazdijų rajono savivaldybėje.
2. Požeminio vandens gavybos gręžinio (toliau – gręžinys) įrengimas turi atitikti Požeminio vandens gręžinių projektavimo, įrengimo, konservavimo ir likvidavimo tvarkos aprašo, patvirtinto Lietuvos Respublikos aplinkos ministro 1999 m. gruodžio 23 d. įsakymu Nr. 417 „Dėl Požeminio vandens gręžinių projektavimo, įrengimo, konservavimo ir likvidavimo tvarkos aprašo patvirtinimo“, reikalavimus.
3. Gręžinio įrengimo išlaidos iš dalies kompensuojamos Lazdijų rajono savivaldybės biudžeto lėšomis. 
4. Pagrindinės šio Aprašo sąvokos:
4.1. Gręžinys – požeminio vandens gavybos įrenginys, kuriuo išgautas vanduo tiekiamas pareiškėjui (pareiškėjams).
4.2. Paraiška – dokumentų rinkinys, kurį būtina pateikti siekiant gauti dalinę kompensaciją už gręžinio įsirengimą.
4.3. Pareiškėjas – fizinis asmuo, įsirengęs geriamojo vandens gręžinį ir vandens tiekimo tinklus prijungęs prie nuosavybės teise ar bendrosios dalinės nuosavybės teise priklausančio būsto.
4.4. Kitos Apraše vartojamos sąvokos suprantamos taip, kaip jos apibrėžtos Lietuvos Respublikos geriamojo vandens tiekimo ir nuotekų tvarkymo įstatyme, Požeminio vandens gręžinių projektavimo, įrengimo, konservavimo ir likvidavimo tvarkos apraše, patvirtintame Lietuvos Respublikos aplinkos ministro 1999 m. gruodžio 23 d. įsakymu Nr. 417 „Dėl Požeminio vandens gręžinių projektavimo, įrengimo, konservavimo ir likvidavimo tvarkos aprašo patvirtinimo“, ir kituose Lietuvos Respublikos teisės aktuose.

II SKYRIUS
REIKALAVIMAI PAREIŠKĖJAMS

5. Paraiškas kompensacijai iš dalies gauti (toliau – Paraiška) gali teikti Lazdijų rajono savivaldybės individualių ar daugiabučių namų gyventojai (toliau – Pareiškėjai):
[bookmark: _Hlk188888261]5.1. savo gyvenamąją vietą deklaravę Lazdijų rajono savivaldybėje ne trumpiau kaip vienerius metus iki Paraiškos pateikimo dienos;
5.2. nuosavybės teise valdantys gyvenamosios paskirties pastatą ir nuosavybės teise valdantys žemės sklypą arba nuomojantys valstybės žemės sklypą ar turintys valstybinės žemės patikėtinio, kurioje nesuformuoti žemės sklypai, sutikimą;
5.3. atlikę gręžinio įrengimo darbus.
6. Tinkamomis kompensuoti išlaidos galės būti pripažintos tų Pareiškėjų, kurie:
6.1. neturi techninės galimybės prisijungti prie centralizuotų vandentiekio tinklų ir tokie tinklai neplanuojami įrengti artimiausius 3 metus skaičiuojant nuo einamųjų metų sausio 1 d.;
6.2. įsirengė gręžinį po 2026 m. sausio 1 d. ir teisės aktų nustatyta tvarka jį įregistravo Žemės gelmių registre.

III SKYRIUS
PARAIŠKŲ TEIKIMAS, VERTINIMAS, LĖŠŲ SKYRIMO TVARKA

7. Lazdijų rajono savivaldybės administracija (toliau – Savivaldybės administracija) interneto svetainėje (http://www.lazdijai.lt) iki einamųjų metų rugpjūčio 1 d. paskelbia kvietimą teikti Paraiškas (priedas) gręžinio įrengimo išlaidų daliniam kompensavimui gauti. Kvietimas papildomai gali būti skelbiamas savivaldybės spaudoje, seniūnijose.
[bookmark: _Hlk188946883]8. Nustatytos formos Paraiškas (priedas) Pareiškėjai gali teikti Savivaldybės administracijai iki einamųjų metų lapkričio 1 d., tiesiogiai, paštu arba el. paštu info@lazdijai.lt. Paraiškos priėmimo metu registruojamos atsižvelgiant į jų pateikimo laiką, pagal kurį yra sudaroma Paraiškų vertinimo eilė. 
9. Su paraiška pateikiami dokumentai: 
9.1. jei nekilnojamasis turtas priklauso ne vienam savininkui, su Paraiška pateikiamas kito (-ų) savininko (-ų) rašytinis sutikimas (-ai), kad neprieštarauja gręžinio įrengimo darbams;
9.2. gręžinio įrengimo išlaidas pagrindžiantys dokumentai (PVM sąskaita faktūra, sąskaita faktūra, mokėjimo pavedimas ar kitas apmokėjimą įrodantis dokumentas, atliktų darbų aktas);
9.3. UAB „Lazdijų vanduo“ išduota pažyma dėl Pareiškėjo techninių galimybių prisijungti prie centralizuotų vandens tiekimo tinklų (esamų ar planuojamų nutiesti per artimiausius 3 metus skaičiuojant nuo einamųjų metų sausio 1 d.);
9.4. kai Paraišką teikia daugiabučio namo buto savininkai, jie kartu su prašymu privalo pateikti nekilnojamojo turto objekto (toliau – NTO) savininkų daugumos sprendimą dėl gręžinio įrengimo. Nepateikus NTO savininkų daugumos sprendimo, Paraiška nėra vertinama.
10. Pareiškėjas atsako už pateiktų duomenų ir dokumentų teisingumą.
11. Paraiškas, pasibaigus paraiškų priėmimo terminui, kurios pateiktos su visais reikalingais pateikti dokumentais, toliau nagrinėja, vertina ir teisę gauti dalinį kompensavimą nustato Savivaldybės administracijos direktoriaus įsakymu iš ne mažiau kaip 5 (penkių) narių sudaryta darbo grupė (toliau – darbo grupė). Darbo grupei nustačius pateiktų dokumentų trūkumus, Savivaldybės administracijos darbuotojas, atsakingas už Paraiškų priėmimą, per 5 darbo dienas nuo darbo grupės posėdžio, informuoja Pareiškėjus. Pareiškėjai ne vėliau kaip per 10 darbo dienų privalo pašalinti pateiktų dokumentų trūkumus ir pateikti patikslintus dokumentus. Nepašalinus trūkumų Paraiška atmetama, o Pareiškėjas informuojamas apie atmetimą.
12. Darbo grupės siūlymai skirti dalinį kompensavimą už gręžinio įrengimą ir Paraiškos įtraukimą į finansuojamų Paraiškų sąrašą tvirtinami Savivaldybės administracijos direktoriaus įsakymu.
13. Apie priimtą sprendimą skirti kompensaciją Savivaldybės administracija per 5 darbo dienas nuo Savivaldybės administracijos direktoriaus įsakymo patvirtinimo raštu informuoja Pareiškėjus.
14. Paraiškos, kurių daliniam kompensavimui einamaisiais metais nepakanka skirto finansavimo, tačiau, kurioms dalinis kompensavimas patvirtintas Savivaldybės administracijos direktoriaus įsakymu, pirmumo eile įtraukiamos į kitų metų finansuojamų paraiškų sąrašą.
15. Darbo grupė, įvertinusi paraiškas ir sudariusi eilę, turi teisę atlikti patikrą gręžinio įrengimo vietoje. Įrenginys turi būti pradėtas eksploatuoti.
16. Pareiškėjų, kurie turi arba turėjo technines galimybes prisijungti prie centralizuotų vandens tiekimo tinklų (esamų ar planuojamų nutiesti per artimiausius 3 metus skaičiuojant nuo einamųjų metų sausio 1 d.), tačiau pastatai nėra prijungti prie geriamojo vandens tiekimo infrastruktūros vietovėse, kuriose yra geriamojo vandens tiekimo infrastruktūra, Paraiškos nėra vertinamos. 
17. Skiriamas dalinis kompensavimas Pareiškėjams, įsirengusiems gręžinį:
17.1. individualaus gyvenamojo namo savininkui –  iki 1 500 Eur, bet ne daugiau nei patirtos išlaidos už gręžinio įsirengimą (pagal pateiktus išlaidas pagrindžiančius dokumentus);  
17.2. dvibučių, daugiabučių namų butų ar kelių individualių gyvenamųjų namų ar butų savininkams, įsirengusiems bendrą gręžinį – iki 1 000 Eur kiekvienam buto ar individualaus gyvenamojo namo savininkui, bet ne daugiau nei patirtos išlaidos už gręžinio įsirengimą (pagal pateiktus išlaidas pagrindžiančius dokumentus). 
18. Tinkamos kompensuoti išlaidos:
18.1. projekto, požeminių inžinerinių tinklų kontrolinės geodezinės nuotraukos, kadastrinių matavimų bylos parengimo išlaidos;
18.2. mechanizmų nuomos, įrenginių ir medžiagų, reikalingų darbams atlikti, įsigijimo išlaidos;
18.3. įrenginių ir ne ilgesnio kaip 30 m vandentiekio įvado montavimo darbų išlaidos;
18.4. gręžinio įteisinimo (paso gavimo, vandens tyrimo) išlaidos.
19. Išlaidos kompensuojamos per 30 kalendorinių dienų nuo Savivaldybės administracijos direktoriaus įsakymo patvirtinimo. Kompensacija pervedama Pareiškėjui į Paraiškoje nurodytą banko sąskaitą.
20. Dalinis finansavimas pagal Aprašą gali būti skiriamas vieną kartą. Jei NTO priklauso keliems bendrasavininkams, paraišką turi teisę pateikti tik vienas iš bendrasavininkų (pateikiant kitų bendrasavininkų sutikimą), o kiti to paties objekto bendrasavininkai atskirų paraiškų šiam NTO teikti negali.

IV SKYRIUS
BAIGIAMOSIOS NUOSTATOS

21. Kilę ginčai sprendžiami Lietuvos Respublikos teisės aktų nustatyta tvarka.
22. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) (toliau – BDAR) ir Lietuvos Respublikos asmens duomenų teisinės apsaugos įstatymo nuostatomis. Duomenų subjektų teisės įgyvendinamos BDAR ir Savivaldybės administracijos, į kurią kreipiamasi, nustatyta tvarka. Dokumentai (įskaitant asmens duomenis) saugomi ir tvarkomi Savivaldybės administracijoje Lietuvos vyriausiojo archyvaro nustatyta tvarka.
23. Asmens duomenų tvarkymo tikslas – nustatyti, ar į kompensaciją pretenduojantis asmuo turi teisę į ją pagal Aprašo nuostatas, administruoti su kompensacijų teikimu susijusią informaciją ir kontroliuoti lėšų panaudojimo tinkamumą.
24. Aprašas gali būti keičiamas, papildomas ar naikinamas Lazdijų rajono savivaldybės tarybos sprendimu.

______________________


1

4





Požeminio vandens gavybos 
gręžinių įrengimo išlaidų Lazdijų 
rajono savivaldybėje dalinio 
kompensavimo tvarkos aprašo
priedas

(Paraiškos forma)

_____________________________________________________________________________
(pareiškėjo vardas pavardė)
_____________________________________________________________________________
(pareiškėjo adresas, telefono Nr., el. p. adresas)

Lazdijų rajono savivaldybės administracijai


PARAIŠKA
DĖL POŽEMINIO VANDENS GAVYBOS GRĘŽINIO ĮRENGIMO IŠLAIDŲ LAZDIJŲ RAJONO SAVIVALDYBĖJE DALINIO KOMPENSAVIMO

20__ m. ______________ d.
Lazdijai

Vadovaujantis Požeminio vandens gavybos gręžinių įrengimo išlaidų Lazdijų rajono savivaldybėje dalinio kompensavimo tvarkos aprašu, patvirtintu Lazdijų rajono savivaldybės tarybos 2026 m. liepos __ d. sprendimu Nr. 5TS-____ „Dėl Požeminio vandens gavybos gręžinių įrengimo išlaidų Lazdijų rajono savivaldybėje dalinio kompensavimo tvarkos aprašo patvirtinimo“, prašau (-ome) skirti kompensaciją, nes 20___ metais adresu: _______________________________________, esu (-ame) įsirengęs (-ę) požeminio vandens gavybos gręžinį.
Prašoma kompensavimo suma  __________ Eur.
Prašau (-ome) skirtą kompensaciją ________ Eur, pervesti į ___________________ esančią 
sąskaitą Nr. ________________________________.       
                              (banko pavadinimas)

PRIDEDAMA:
□ Požeminio vandens gavybos gręžinio pirkimo ir įrengimo išlaidas pagrindžiantys dokumentai (PVM sąskaita faktūra, sąskaita faktūra, mokėjimo pavedimas ar kitas apmokėjimą įrodantis dokumentas, atliktų darbų aktas).
□ UAB „Lazdijų vanduo“ išduota pažyma dėl Pareiškėjo techninių galimybių prisijungti prie centralizuotų vandens tiekimo tinklų (esamų ar planuojamų nutiesti per artimiausius 3 metus skaičiuojant nuo einamųjų metų sausio 1 d.).
□ Nekilnojamojo turto bendrasavininkio (-ių) rašytinis sutikimas (-ai) (pateikiama, jei turtas priklauso ne vienam savininkui).
□ Daugiabučio namo butų savininkų daugumos sprendimas / protokolas (pateikiama, kai paraišką teikia daugiabučio namo gyventojai).
□ Kiti dokumentai __________________________________.

Pasirašydamas (-i) patvirtinu (-ame), kad:
- pateikti duomenys yra teisingi;
- požeminio vandens gavybos gręžinys yra įregistruotas Žemės gelmių registre ir yra pradėtas eksploatuoti;
- sutinku (-ame), kad mano / mūsų duomenys, būtini kompensavimui gauti, būtų įstatymų nustatyta tvarka tikrinami valstybės informacinėse sistemose ir registruose.

Pareiškėjas (-ai)	 ________________                   	 _________________________
      (parašas)	  	                     (vardas pavardė)

___________________________
